Rahim Bekjonov
Rahim Bekjonovich Bekjonov (1930.5.3, Chimkent – 2000.23.2, Toshkent) – fizik olim. Oʻzbekiston Fanlar akademiyasi akademigi (1989), Oʻzbekistonda xizmat koʻrsatgan fan arbobi (1973), fizika-matematika, fanlari doktori (1966), professor (1968). Oʻrta Osiyo davlat universitetni tugatgan (1953). Oʻzbekiston Fanlar akademiyasi Fizika-texnika institutida ishlagan (1952—1954), Oʻzbekiston Fanlar akademiyasi Yadro fizikasi institutida laboratoriya mudiri (1958-yildan). Bekjonov neytronlar oqimining energiya taqsimoti va issiqlik neytronlarining moddalar bilan toʻqnashish koʻndalang kesimini, koʻp yadrolar uchun konversion elektronlar va gamma nurlar spektrlari hamda yadroning qoʻzgʻatilgan holatda yashash vaqtini, magnit momentlarini, yadroning yuqori energetik sathtari kengligi va gamma-nurlar tabiatini aniqlagan; yadro holatlarining yashash vaqtlarini oʻlchashning yangi uslublarini kashf etgan. Bekjonov oliy oʻquv yurtlari va oʻrta maktablar uchun oʻquv qoʻllanmalari va darsliklar, fizikadan ruscha-oʻzbekcha lugʻatlar muallifi. Beruniy nomidagi Oʻzbekiston Davlat mukofoti laureati (1973).